
Hafnium-oxid és platina nanorészecskék radioszenzitizáló hatásának vizsgálata tumoros sejteken

Bevezetés: A daganatos megbetegedések kezelésében a kemoterápia mellett nagy hangsúlyt kap a sugárkezelés, mely azonban az egészséges szöveteket is károsíthatja. A kezelés specifitását radioszenzitizáló szerek alkalmazásával növelhetjük. Radioszenzitizáló hatást fejthetnek ki a nagy rendszámú fémekből előállított nanorészecskék, mint a platina (PtNP) és a hafnium-oxid nanopartikulumok (HfO2NP). Ezek a nagyenergiájú ionizáló sugárzás hatásait fizikai, kémiai és biológiai módon képesek felerősíteni, reaktív elektronokat és oxigén szabadgyököket létrehozva, amelyek a makromolekulák károsodását, sejtciklus-megállását és sejthalált okoznak. A hiszton-deacetiláz enzim (HDAC) gátlószerek növelik a hiszton fehérjék acetilációját, ezáltal egy relaxáltabb kromatin szerkezetet kialakítva, ami a DNS-t hozzáférhetőbbé teszi a fém nanorészecskék és az ionizáló sugárzás károsító hatásainak. Így a HDAC inhibitorok fém nanorészecskékkel és sugárterápiával együtt tovább növelhetik a terápia hatékonyságát.
Módszerek: Kísérleteinkben a szuberoilanilid-hidroxámsav (SAHA) hiszton-deacetiláz inhibítor, HfO2NP, illetve PtNP radioszenzitizáló hatását vizsgáltuk humán tumoros sejteken. Ennek során a tumorsejtek kolóniaformáló-képességét, a DNS kettősszálú törések számát és a szeneszcens sejtek mennyiségét detektáltuk.
Eredmények: Sugárkezeléssel kombinációban mind a HfO2NP+SAHA, és PtNP+SAHA együttes kezelés szignifikánsan csökkentette a sejtek kolóniaformáló-képességét és növelte a szeneszcens tumoros sejtek arányát a besugarazott kezeletlen sejtekhez képest. Ionizáló sugárzás mellett, a fém nanorészecskék és a HDAC gátlók kombinációja szignifikánsan növelte a DNS duplaszálú törések számát az összes vizsgált tumoros sejtben.
Megbeszélés: A HfO2NP vagy a PtNP és a SAHA kombinációja ionizáló sugárzással együtt jelentős tumor ellenes hatást képes kifejteni. Feltehetőleg a nanorészecskék elektronhéjairól az ionizáló sugárzás következtében leváló reaktív elektronok okoznak DNS károsodást, mely hatás a SAHA által kialakított relaxált kromatinszerkezet miatt felerősíthető.
Támogatók: A Kulturális és Innovációs Minisztérium (ÚNKP-21-5-SZTE-592 és ÚNKP-22-5-SZTE-553) Új Nemzeti Kiválóság Programjának a Nemzeti Kutatási, Fejlesztési és Innovációs Alap, a Magyar Tudományos Akadémia Bolyai János Kutatási Ösztöndíj (BO/00878/19/8 és BO/00351/22/8) és a Nemzeti Tudósképző Akadémia programja támogatta a Kulturális és Innovációs Minisztérium pénzügyi hozzájárulásával (VI/1697-4/2022/FÁFIN).



